OŠ Petra Zrinskoga

Krajiška 9

10 000 Zagreb

**Zapisnik sa šeste sjednice Vijeća roditelja OŠ Petra Zrinskoga koja se održala u četvrtak 27. kolovoza 2020. godine u 17 sati preko mrežne aplikacije *Zoom***

Broj članova Vijeća roditelja: **28**

Od toga: nazočnih: **27**; nenazočnih: **1** (2. a) – s isprikom

DNEVNI RED:

 1. Verifikacija zapisnika 5. sjednice Vijeća roditelja šk. godine 2019./20.

 2. Izvješće o uspjehu učenika u školskoj godini 2019./20.

 3. Izvješće o realizaciji školskog kurikuluma za školsku godinu 2019./20.

 4. Izvješće o realizaciji godišnjeg plana i programu rada za školsku godinu 2019./20.

 5. Izvješće o stanju sigurnosti, provođenju preventivnih programa te mjerama

 poduzetim u cilju zaštite prava učenika

 6. Razno.

Nakon uvodnoga pozdrava, koji su članovima VR-a uputili gđa Mirjana Jermol, ravnateljica OŠ Petra Zrinskoga te gdin Danijel Knežević, predsjednik VR-a, prešlo se na dnevni red.

Prešlo se na razgovor i izlaganje prema točkama dnevnoga reda.

1. **Verifikacija zapisnika s 5. sjednice Vijeća roditelja šk. god. 2019./2020. – Zapisnik s 5. sjednice Vijeća roditelja jednoglasno je usvojen.**

Sljedeće je točke predstavila te o njima govorila gđa Helena Gašljević, članica stručnoga školskog tima.

1. **Izvješće o uspjehu učenika u školskoj godini 2019./20.**
2. **Izvješće o realizaciji školskog kurikuluma za školsku godinu 2019./20.**
3. **Izvješće o realizaciji godišnjeg plana i programu rada za školsku godinu 2019./20.**
4. **Izvješće o stanju sigurnosti, provođenju preventivnih programa te mjerama poduzetim u cilju zaštite prava učenika**

Članovi Vijeća roditelja pozorno su slušali i gledali pripremljene prezentacije te nije bilo primjedaba ni na jednu od točaka (od 2. do 5.).

1. **Razno.**

U uvodnome je izlaganju ravnateljica iznijela hodogram sastanaka koji slijede u sljedećih nekoliko dana prije početka nove školske godine. Govorila je o dislociranosti škole na 5 lokacija te o kompliciranoj epidemiološkoj situaciji i organizaciji nastave. Nastava će biti organizirana redovito, a izborna, dopunska i dodatna nastava online s obzirom da je riječ o mješovitim skupinama.

Zaključak svega jest taj da se ništa ne može dugoročno planirati te da treba pratiti mrežne stranice škole na kojima će uvijek biti samo točne i provjerene obavijesti i informacije.

Gdin Danijel Knežević prikupio je pitanja članova VR-a te se o tome raspravljalo, tj. na svako je od njih ravnateljica odgovorila.

* **1. B – Viktorija Ana Peranović**
1. S obzirom na to da je učiteljica Berger otišla u mirovinu, roditelje bivšega 1.b razreda zanima tko će zamijeniti učiteljicu Vlastu Berger.

Odgovor: Učiteljicu Berger mijenjat će učiteljica Sanja Miklec, a u PB-u učiteljica Romana Kuhar.

1. Na sjednici VR-a od 28. 5. 2020. na pitanje o sigurnosti OŠ Izidora Kršnjavog dobila sam usmeni odgovor da je "škola sigurna te da je nakon potresa dobila žutu naljepnicu jer je trebalo sanirati manja oštećenja, a nakon uklanjanja oštećenja stavljena je zelena naljepnica". Međutim, 17. 8. 2020. na RTL-ovoj emisiji javnost je čula upravo suprotno: radovi još uvijek traju, oštećenja još uvijek nisu sanirana, a vjeruje se da će biti do 1.9. „Lidija Sosa Šimenc, ravnateljica OŠ Izidora Kršnjavog koja je još uvijek u obnovi, kaže kako vjeruje da će do 1. rujna radovi biti gotovi te da će nastava normalno započeti. Kazala je kako je najzahtjevnije bilo ojačanje zidova i svodova u učionicama. Ova škola, koja inače ima 530 učenika, primit će i učenike iz OŠ Petra Zrinskog koja ima 164 učenika." Na: https://www.rtl.hr/vijesti-hr/novosti/hrvatska/3869412/lovric-tvrdi-da-se-ne-kasni-s-mjerama-za-skole-tesko-je-propisati-sto-ce-biti-za-tri-tjedna-stignemo-se-prilagoditi/

Jasno je da uprava naše škole možda nema potpune informacije o statusu OŠ Kršnjavi, ali smatram da nije primjereno da se na pitanje zabrinutih roditelja s velikom sigurnošću odgovara da su oštećenja OŠ Kršnjavi sanirana, ako to pogotovo u tom trenutku nije bilo ni približno točno. Roditelji imaju apsolutno pravo na točnu i provjerenu informaciju. S obzirom na to da je prošlo desetak dana od RTL-ove emisije, molim informaciju o trenutnom stanju OŠ Kršnjavi.

Odgovor: Ravnateljica je odgovorila da su školu pregledali vrsni stručnjaci, da ona ne može ulaziti u tuđu struku te da ako su stručnjaci zaključili da je škola sigurna za djecu, da tko je ona da to provjerava. Međutim, svatko od roditelja uvijek može uputiti dopis u Grad te pitati sve što ih zanima.

1. Molim informaciju o trenutačnom statusu obnove OŠ Petar Zrinski – što je od planiranih radova završeno te teku li radovi planiranom dinamikom.

Odgovor: U srpnju je bio sastanak s arhitekticom, izvođačima i konzervatorom. Tijekom srpnja i kolovoza radovi su stali jer je prioritet do rujna bio obnoviti manje oštećene škole te sve pripremiti za početak nastavne godine.

* **1. D razred – Silvija Kos**

1. SIGURNOST/POTRES

a) Možemo li na stranicama OŠ Petra Zrinskog očekivati transparentnost u vezi izgradnje/obnove škole, fotografije tijeka radova, arhitektonsko rješenje, detalje javne nabave?

Odgovor: Ravnateljica je odgovorila da to nije u ingerenciji škole te da to nije u njezinoj ovlasti. Rekla je da treba imati vjeru u sustav i očekivati da će sve biti u najboljem redu, a izvanredne okolnosti ne može predvidjeti nitko.

b) Kakva je sigurnost OŠ Izidor Kršnjavoga? Tko je i kada izvršio inspekcijski nadzor škole? Molimo da se na e-stranicama škole objavi dokument o tom nadzoru koji predviđa da je škola sigurna za djecu. Naime, u posljednje vrijeme bilo je novih radova koji nisu nužno bili estetski već možda i statičke prirode.

Odgovor: Ravnateljica moli da se takav upit pošalje u Gradski ured za obrazovanje.

c) Hoće li učenici imati tečaj kako se ponašati i što raditi u slučaju potresa? Ravnateljica je rekla da su se takve vježbe uvijek odvijale, da to radi domar te da će djeca s tim biti upoznata.

 2. COVID u Kršnjavoga

 a) Možemo li očekivati raspored ulaska/izlaska iz škole za svaki razred? Da, bit će objavljen, ali nakon uputa stožera i u skladu s epidemiološkom situacijom.

b) Hoće li djeca iz Krajiške jesti u blagovaonici ili u učionicama? U skladu s epidemiološkom situacijom i uputama.

c) Je li sapun osiguran ili učenici nose svoje sapune? Sapun je osiguran, kao i uvijek.

d) Moraju li učenici imati masku za svaki slučaj? Maske za učenike RN-a nisu obavezne, ali ih djeca mogu nositi u torbi.

e) Je li nužno voditi evidenciju o izmjerenoj temperaturi u bilježnicu? Temperatura će se mjeriti svaki dan i o tome će se voditi bilješke.

3. OSTALO

a) Hoće li se roditeljski sastanci održavati *online* ili u učionici? Zasad će sve biti *online*.

b) Kada ćemo dobiti popis udžbenika i bilježnica po razredima? Sve će udžbenike djeca dobiti.

c) Hoće li učenici Krajiške, koji ne pohađaju vjeronauk, za vrijeme vjeronauka biti u knjižnici Kršnjavoga? Ako ne u knjižnici, gdje će biti? Djeca su smještena u potkrovlju. Tamo su i dvije učionice viška te će sigurno biti u jednoj od njih.

d) Smiju li učenici Krajiške posuđivati knjige iz knjižnice Kršnjavoga? Ne.

e) Mogu li učenici Krajiške sudjelovati u aktivnostima Kršnjavoga? Sportski klub, jezici, dramska? Ne.

* **3. B razred – Ana Žarković:**

1. Je li tko uputio dopis Gradu u vezi sa subvencijom prijevoza ZET-a za djecu koja bi tramvajem putovala do O.Š. Ivana Cankara? Ravnateljica je objasnila da se u krugu od 2 do 3 km od kuće do škole prijevoz ne subvencionira.

2. Na koji će se način provoditi nastava tjelesnog odgoja u dvorani i koliko često? Ravnateljici je bilo teško odgovoriti na to pitanje jer se za to još čekaju upute Ministarstva.

3. Kako će biti organiziran odlazak na ručak i koliko će biti vremena po razredu za obrok? Vrijeme će biti primjereno i opet u skladu s uputama stožera i Ministarstva.

4. Kako će biti organizirani boravci s obzirom da je u preporukama navedeno da se ne bi trebale spajati razredne skupine? To će morati razjasniti Grad. Prostorno bi se to moglo organizirati, ali razdvajanje skupina zahtijeva i dodatni kadar.

* **6. C razred - Martina Soukup**

1. Kako će se organizirati siguran prijevoz djece autobusima. Zar netko misli da će sva djeca nositi maske? Morat ćemo se svi držati propisanih mjera i to treba objasniti djeci.

2. Isto pitanje: kako ćete osigurati da djeca u razredu nose maske cijelo vrijeme što je užasno važno (u prilogu ću Vam poslati e-mail i članak u vezi širenja COVID-a putem djece koji se skriva od javnosti)? Odgovor: Morat ćemo se svi držati propisanih mjera i to treba objasniti djeci.

3. Što je sa obiteljima u kojima su roditelji, bake i djedovi, pa moguće i braća teški kronični bolesnici kojima djeca mogu prenijetu COVID-19? 4. Što sa djecom koja su kronični bolesnici: astmatičari, dijabetičari, kardiološki i onkološki bolesnici (da, ima i takvih) itd. 5. Naši nastavnici fluktuiraju između dvije škole od kojih svaka ima svoj set nastavnika i održavaju nastavu u obadvije škole u koje idu naša djeca. Kako ćete spriječiti širenje virusa? 6. Kako ćete zaštititi kronično bolesne nastavnike? 7. Što ako u obitelji roditelji ne mogu staviti dijete u samoizolaciju kod kuće jer je to nemoguće zbog stambenog prostora i bolesnih ukućana (uključujući bolesne roditelje u dobi iznad 45 godine života, pa i mlađe, koji su prva rizična skupina.?

Odgovor: Ravnateljica apelira da se svi drže preporuka i protokola. Kronični bolesnici trebaju slušati upute svojih nadležnih liječnika. Sve se zapravo treba riješiti s nadležnim stručnjacima te slušati upute stožera i nadležnoga Ministarstva, a sve prema trenutačnoj epidemiološkoj situaciji.

8. Molim sve da ne misle samo na sebe i jedan razred nego na svu djecu svojih i drugih razreda!

9. Molim da ne vjerujete lažima da djeca nisu opasna za prenošenje virusa u povodu čega Vam šaljem stručni članak iz Journal of pediatrics s Harvarda, te e-mail lhrvatskog liječnika liječnika

koji radi u hitnoj službi u New Yorku

* **6. A razred – Gabrijela Šestani**
1. Molimo da ravnateljica pojasni na koji način će se nastava u praksi organizirati u novoj školi i u kontekstu COVID-a ali i preseljenja općenito te odakle će kretati autobus i slično. Druga tema je općenito poticaj da nam se pravodobno i transparentno objavljuju informacije na *webu* škole, tipa mojega gornjeg pitanja o organizaciji rada škole i prijevoza i drugim pitanjima koja su nas mučila prije ljeta kad smo samo saznali u koju školu idemo. Naime, škola u koju mi selimo je prije više od mjesec dana objavila da su učenici naše škole prvi tjedan u popodnevnoj smjeni. A očekivali bismo i transparentne informacije na *webu* ili na *e-mail* jesu li počeli radovi na školi, odnosno kad će početi.

Odgovor: Na većinu je ovih pitanja već dan odgovor. Satovi će biti skraćeni na 40 minuta. Informacije koje dođu u školu te su sigurne, provjerene i točne, bit će objavljene na mrežnoj stranici škole.

2. Što će škola ponuditi kao pomoć učenicima koja su preseljenjem u ovu školu izgubili stečena prava na pomoć, odnosno, pravo na socijalnu uslugu poludnevnog boravka, koju su imali u našoj školi? Odgovor na ovo pitanje ne zadovoljava nikoga, ali je ugovor s Centrom Dugave ipak stavljen u mirovanje do početka iduće školske godine. Potpitanje se odnosilo na nadoknadu te stručne pomoći. Roditelji mogu poslati e-upit našoj stručnoj službi i upravi škole te će im se pokušati pomoći. Gđa Gašljević moli roditelje da se slobodno jave te će im stručne službe, koliko je to god moguće, biti od pomoći. Trenutačno su savjetovanja online te i to treba uzeti u obzir.

3. Koji je stav škole prema izletima jer, koliko znam, djeca bi sredinom rujna trebala ići na ranije odgođenu terensku nastavu? Izleti se ne planiraju unaprijed. Međutim, ako se epidemiološka situacija popravi, izleti će se organizirati naknadno.

Tijekom sastanka članovi su Vijeća roditelja postavljali i dodatna pitanja.

* Učenici PN-a imat će samo užinu jer trešnjevačke škole ni svojim višim razredima ne nude ručak. U tim školama nema kuhinje, a sve se kuha i vozi iz OŠ Ivana Meštrovića.
* Roditelji ne smiju ulaziti u škole.
* Razrednici za 5. razrede:

Jurana Linarić Mihalić, 5. a

Mateja Zidarić, 5. b

Zrinka Dičak, 5. c

Sve će to biti objavljeno i na mrežnim stranicama škole.

Veoma je bilo zanimljivo izlaganje gđe Helene Gašljević, članice stručne službe naše škole o uspjehu i upisima osmaša u 1. razred srednje škole. Svi su se naši osmaši upisali u neku od zagrebačkih srednjih škola, a najviše ih se upisalo u gimnazije, što je vrlo pohvalno.

Nakraju je ravnateljica Jermol zahvalila članovima VR-a na strpljivosti i podršci te nas sve skupa molila za pozitivan stav i optimizam. Istaknula je da je ovo bila iznimno teška, zahtjevna i turbulentna godina te iz nje trebamo ponijeti nova iskustva i mudrost te pokušati zaboraviti na sve ono što je bilo ružno, tužno i negativno.

Sjednica je završila u 18.45.

Zagreb, 31. kolovoza 2020.

Zapisnik sastavila

Ermina Ramadanović

Predsjednik Vijeća roditelja

Danijel Knežević